**ОБУЧИТЕЛЕН МОДУЛ 1**

**„ПРЕДОСТАВЯНЕ НА СОЦИАЛНИ УСЛУГИ ОТ ОБЩИНИТЕ”**

**ТЕМА 1 НОВА НОРМАТИВНА УРЕДБА И РЕФОРМИРАНЕ НА СОЦИАЛНАТА СИСТЕМА**

Настоящата тема обхваща актуално развитие на социалната политика в България, в частност нейното реформиране в прехода към новото социално законодателство 2019-2020 г. Представени са основни закони в сферата на социалните услуги, преди реформиране на системата. Също така са изведени ключовите промени и дефиниции в: Закона за личната помощ, Закона за социалните услуги и Закона за хората с увреждания. Наред с това са посочени нормативни актове, които са в процес на приемане и/или на разработване.

Особено внимание се обръща на начина на организация и предоставяне на съществуващите социални услуги и териториалното им разпределение.

Настоящата тема обхваща въпросите, свързани със политиките за хора с увреждания на национално и местно ниво и представя основните стратегически документи и нормативна уредба, която се отнася до подобряване качеството на живот на хората с увреждания.

За целта в програмата са представени Конвенцията за правата на хората с увреждания и Европейската стратегията за хората с увреждания, които задават рамката на националната политика. Представени са основни моменти от националните стратегически и законови документи, които се отразяват в разработването на общинските политики. Разгледани са примери за практическото приложение на политиките, като общински стратегии, обществени съвети за социална подкрепа и социални услуги за хора с увреждания с акцент на асистентската подкрепа и личната помощ. В темата се разглежда взаимодействието на общините с АХУ по отношение на заетостта на хората с увреждания.

Специфичните ангажименти на общините по механизма за личната помощ е представена с оглед на необходимите стъпки по отношение на заявителя, асистента, другите структури включени в услугата.

Необходимо е да отбележите,че процесът на децентрализиране към общините на социалните услуги започна през 2003 г., което от своя страна предпостави:

* повишаване качеството и разнообразието от услуги;
* успешна реализация на първия етап от деинституционализацията на услугите за деца;
* удовлетворяване в по-пълна степен на социалните потребности на уязвимите групи чрез интегрирани мерки и услуги от различни системи;
* много по-добре развитата мрежа от социални услуги за подкрепа на децата в сравнение с услугите за пълнолетни лица.

Повече от 18 години социалните услуги в страната се предоставят основно от общините. В отговор на по-високите потребности и очаквания на гражданите и демографския си профил, общините непрекъснато повишават както тяхното качество, така и тяхното разнообразие. С подкрепата на държавата и европейските фондове общините реализират успешно редица мащабни социални политики, като първият етап от деинституционализацията на услугите за деца, предоставянето на асистентски услуги в домашна среда, а в момента стартират и развитието на услуги за дългосрочни грижи за пълнолетни лица, вкл. и за хора с увреждания. През годините процесът на децентрализация и деинституционализация продължава, като се полагат усилия за интегриране на мерки и услуги от различни системи, така че социалните потребности на уязвимите групи да бъдат удовлетворени в по-пълна степен.

Важно е да се отбележи, че регулациите на социалното подпомагане и подкрепа са хармонизирани с европейското законодателство:

* + Кодекс за социалното осигуряване;
	+ Закон за социално подпомагане;
	+ Закон за закрила на детето;
	+ Семеен кодекс;
	+ Закон за семейни помощи за деца;
	+ Закон за борба срещу противообществените прояви на малолетните и непълнолетните;
	+ Закон за интеграция на хората с увреждания (отм.);
	+ Закон за защита от дискриминация;
	+ Закон за насърчаване на заетостта;
	+ Закон за здравословни и безопасни условия на труд;
	+ Закон за защита от домашното насилие и т.н.

Може да маркираме, че 01.01.2019 г. е датата на рестарта на социалната система с прилагането на следните закони:

* Закон за хората с увреждания, в сила от 1 януари 2019 г.;
* Закон за личната помощ, в сила от 1 януари 2019 г.;
* Закон за предприятията на социалната и солидарна икономика, в сила от 2 май 2019 г.;
* Закон за социалните услуги, отложено влизане в сила от 1 юли 2020 г., вместо от 1 януари 2020 г.;
* Правилник за прилагане на закона за хората с увреждания, в сила от 1.04.2019 г.;
* Методика за извършване на индивидуална оценка на потребностите от подкрепа за хората с увреждания, в сила от 1.04.2019 г.;
* Наредба № РД-07-7 от 28 юни 2019 г. за включване в механизма лична помощ.

**Ключови промени в Закона за хората с увреждания:**

* урежда по нов начин обществените отношения, свързани с упражняване на правата на хората с увреждания;
* въвежда нов подход за подкрепа на хората с увреждания;
* въведе нова комплексна индивидуална оценка на потребностите, базирана на самооценка;
* дефинира по-ясно правото на хората с увреждания на финансова подкрепа;
* определи, че издаваните направления могат да бъдат ползвани за предоставяне на лична помощ с определен брой часове, социални услуги или друг вид подкрепа при условия и по ред, определени със закона.

**Дефиниции, съгласно ЗХУ:**

* Хора с увреждания - лица с физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот.
* Хора с трайни увреждания - лица с трайна физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот, и на които медицинската експертиза е установила вид и степен на увреждане или степен на трайно намалена работоспособност 50 и над 50 на сто.

Подходящо е да се акцентира върху различията при двете понятия – като напр. наличието или липсата на медицинска експертиза в двете хипотези.

Какво регулира „Закона за личната помощ“ и механизмът за лична помощ? **Законът за личната помощ:**

* регулира «Личната помощ» като механизъм за подкрепа за пълноценно участие в обществото, за извършване на дейности, отговарящи на индивидуалните потребности от личен, домашен или социален характер, и за преодоляване на бариерите на функционалните ограничения;
* определя общините като основен доставчик на лична помощ, осигуряващ: прием на заявления; сключване на тристранни споразумения между общината, ползвателя и асистента на личната помощ; сключване на трудов договор с асистента; изплащане на възнагражденията; контрол; взаимодействие с АСП и НОИ, като сключва споразумение с тях.

**Механизмът за личната помощ се** финансира се от държавния бюджет и общините са администратори на процеса.

**Законът за социалните услуги** е разработен и приет като *модерен, съвременен и навременен закон, с който да се преодолеят:*

* ограничения достъп до услуги за пълнолетни лица, вкл. липсата на разнообразни форми на качествени, индивидуализирани и ефективни услуги за тези лица;
* преобладаващия медицински подход към уврежданията;
* трудностите при наемането и задържането на квалифицирани кадри в сектора на социалните услуги, включително и поради ниските възнаграждения;
* необходимостта от по-добра координация между различните услуги и различните системи;
* липсата на критерии за ефективност на услугите.

**Би могло да се отбележи, че с новия Закон за социалните услуги се дефинира и ново разбиране за социалните услуги.** Те са насочени не само за подкрепа на нуждаещите се и зависими от грижа, но и към създаване на социални компетентности и умения за активно реализиране на правата на тези лица.

По-детайлни права и задължения на органите на национално, регионално и общинско ниво, като се разширяват **задълженията на кметовете на общини**, особено по отношение на **контрола, мониторинга и разходването на средствата** за социални услуги. Също така общините ще извършват **насочването към услугите**, което до сега се осъществява от териториалните структури на АСП.

Годишният план за развитие на социалните услуги ще се утвърждава от Общинския съвет на всяка община.

Определена е водеща роля на общините в процеса на разработване на Национална карта на социалните услуги, чрез подготовката на анализи на потребностите на местно ниво и годишно планиране на услугите, като от своя страна АСП ще извършва анализ на потребностите на национално ниво.

**Дългосрочно планиране** в държавния бюджет на включените в Националната карта услуги чрез финансиране по: единен финансов стандарт, формиран от разходите за предоставяне на услугата; допълващи финансови стандарти; частично финансирани услуги от държавния бюджет; смесено финансиране (два и повече източника).

Очаква се подобряване на механизмите за **събиране на таксите**, вкл. за прекратяване ползването на услугата при неплащане. Централизирано внасяне на таксите в бюджета на МТСП, а при финансиране на услуга от общинския и държавния бюджет – внасяне само на частта от таксата, съответстваща на държавното финансиране.

Необходимо е да се отбележи, че до стартирането на финансирането по новите стандарти за социалните услуги се запазва досегашния ред.

В Правилника за прилагане на закона се определят елементите на разходите, които формират размерите на стандартите за делегираните от държавата дейности за различните социални услуги и услугите, за които се разработва допълващ стандарт.

Финансовото обезпечаване на общинската социална политика, в частност услуги се осигурява със средства от:

* държавния бюджет;
* общинските бюджети;
* частни доставчици на социални услуги.

Други източници на финансиране могат да бъдат:

* европейските структурни и инвестиционни фондове;
* европейските и международни програми и проекти;
* международните финансови институции;
* физически и юридически лица и други.

**Начин на организация и предоставяне на съществуващите услуги:**

* набор от дейности във всяка група услуги – *общодостъпни и специализирани услуги* – с *превантивни, подкрепящи и възстановителни функции;*
* профилиране за деца и възрастни, в зависимост от специфичните им нужди.
* подкрепа е предвидена и за семействата и близките на потребителите;
* въвежда се *асистентска подкрепа за възрастни и хора с трайни увреждания;*

Дава се самостоятелно право на доставчиците да организират извършването на дейностите, да избират формата на организация и начина на управление на услугите. Потребителите имат право да избират доставчика на социална услуга, независимо от органа, който извършва оценката и насочването.

Функциите по предоставяне на социалните услуги от общините са отделени от останалите им задължения. Услугите могат да се организират **самостоятелно,** от **специално създадени юридически лица** (бюджетните дейности не са ЮЛ) и чрез **възлагане на частни доставчици.** Променят се някои срокове за ползване на услугите, като се въвеждат и нови – **напр. за „заместваща грижа“ до 14 календарни дни годишно.**

Урежда се статутът на служителите, осъществяващи дейности по насочване за ползване и предоставяне на социални услуги. Приета е Наредба за стандартите за заплащане на труда на служителите, осъществяващи дейности по предоставяне на социални услуги, финансирани от държавния бюджет. Също така е приет и Етичен кодекс и стандарти за работно натоварване на служителите работещи в социалната система.

**Териториално разпределение на социалните услуги:**

* **На общинско ниво**: общодостъпни; специализирани услуги: информиране и консултиране; застъпничество и посредничество; терапия и рехабилитация; обучение за придобиване на умения; подкрепа за придобиване на трудови умения; дневна грижа за деца/пълнолетни лица с увреждания; резидентна грижа за стари хора; осигуряване на подслон за бездомни лица; асистентска подкрепа.
* **На областно ниво (за лица от областта):** резидентна грижа за хора с увреждания, за деца, за възрастни с деменция; интегрирани здравно-социални услуги за резидентна грижа (за лица с потребност от постоянни медицински грижи).
* **На областно ниво (за лица от цялата страна):** интегрирани здравно-социални услуги за резидентна грижа (за тежки случаи); осигуряване на подслон за лица жертви на насилие, трафик и експлоатация.

В новия закон частично се запазват на досегашните форми на гражданско участие и консултиране на общинската политика в областта на социалните услуги. **Съветът по въпросите на социалните услуги** на практика заменя досегашните Обществени съвети, както и “съветите на потребителите на социални услуги, на техните настойници или попечители“. Функциите и целите на Съвета се определят с решение на ОбС.

Задължително е приемането на планове за преструктуриране и реформиране на Домовете за стари хора и за закриване на Домовете за деца, лишени от родителска грижа и Домовете за медико-социални грижи – в двугодишен срок от датата на обнародване на закона.

Реформирането на домовете за стари хора е предвидено да приключи до 2025 г., а закриването на детските услуги, институционален тип – до 1 януари 2021 г.

Закриването на домовете за пълнолетни лица с умствена изостаналост, за пълнолетни лица с психични разстройства, за пълнолетни лица с физически увреждания, за пълнолетни лица със сетивни нарушения и за пълнолетни лица с деменция се извършва до 1 януари 2035 г.

**По-важни стратегически документи с хоризонт 2030:**

* Националната програма за развитие БЪЛГАРИЯ 2030;
* Национална стратегия за намаляване на бедността и насърчаване на социалното включване 2030;
* Актуализирана стратегия по заетостта на Република България 2013-2020 г.;
* Национална стратегия за дългосрочна грижа;
* Национална стратегия „Визия за деинституционализацията на децата в Република България”;

*Планове за изпълнение/действие по съответните стратегически документи.*